Document ID: 32003R1216

Nariadenie Komisie (ES) č. 1216/2003
zo 7. júla 2003,
ktorým sa vykonáva nariadenie Európskeho parlamentu a Rady (ES) č. 450/2003 o indexe nákladov práce
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskej únie,
so zreteľom na nariadenie Európskeho parlamentu a Rady (ES) č. 450/2003 z 27. februára 2003 o indexe nákladov práce [1], najmä na jeho článok 11,
keďže:
(1) očistenie indexu nákladov práce o vplyv sezóny a počtu pracovných dní je podstatnou súčasťou zostavovania indexu; očistené rady umožňujú porovnávať výsledky a interpretovať index zrozumiteľnejším spôsobom;
(2) vopred určené prenosové formáty minimalizujú problémy vznikajúce z prenosu údajov a spoločne so štandardizovanými správami o kvalite zlepšujú interpretáciu a rýchle používanie indexu nákladov práce;
(3) opatrenia uvedené v tomto nariadení sú v súlade so stanoviskom Výboru pre štatistické programy;
(4) na základe článku 9 nariadenia (ES) č. 450/2003 by sa mali udeliť niektoré odchýlky z nariadenia (ES) č. 450/2003,
PRIJALA TOTO NARIADENIE:
Článok I
Postupy prenosu a úpravy
1. Prenášané indexy a metaúdaje sa odosielajú v elektronickej forme členskými štátmi Komisii (Eurostat-u). Prenos zodpovedá vhodným normám pre výmenu schváleným Výborom pre štatistické programy. Eurostat dá k dispozícii podrobnú dokumentáciu týkajúcu sa schválených noriem a poskytne usmernenia, ako sa tieto normy majú realizovať.
2. Prenášané indexy a metaúdaje sú vypracované takým spôsobom, aby umožňovali dôkladnú interpretáciu výsledkov a účinné uplatňovanie postupov sezónneho očisťovania Komisie (Eurostat-u) pre európske súhrny.
Rady indexov sa dodávajú v týchto formách:
a) neočistené;
b) očistené o vplyv počtu pracovných dní;
c) očistené o vplyv sezóny a počet pracovných dní.
Článok 2
Kvalita
1. Kritériá kvality uvedené v článku 8 ods. 1 nariadenia (ES) č. 450/2003 zahŕňajú:
a) významnosť;
b) správnosť;
c) včasnosť a presnosť;
d) prístupnosť a jasnosť;
e) porovnateľnosť;
f) súvislosť;
g) úplnosť.
Vnútroštátne orgány zabezpečia, aby výsledky odrážali pravdivú situáciu o hospodárskych činnostiach s dostatočným stupňom reprezentatívnosti.
2. Správy o kvalite uvedené v článku 8 ods. 2 nariadenia (ES) č. 450/2003 sa prenesú Komisii každý rok najneskôr do 31. augusta a vzťahujú sa na údaje končiace štvrtým štvrťrokom predchádzajúceho kalendárneho roka. Prvá správa o kvalite je prenesená najneskôr do 31. augusta 2004.
3. Obsah výročných správ o kvalite pre index nákladov práce je ustanovený v prílohe I tohto nariadenia.
Článok 3
Prechodné obdobia
Podrobnosti týkajúce sa prechodných období uvedených v článku 9 ods. 1 nariadenia (ES) č. 450/2003 sú uvedené v prílohe II tohto nariadenia.
Článok 4
Štúdie o vykonateľnosti
Podrobnosti týkajúce sa štúdií o vykonateľnosti uvedených v článku 10 nariadenia (ES) č. 450/2003 sú uvedené v prílohe III tohto nariadenia.
Článok 5
Reťazenie indexu
Vzorec Laspeyresovho reťazového indexu, ktorý sa má používať na výpočet indexu nákladov práce pre kombinácie sekcií NACE, Rev. 1, uvedených v prílohe nariadenia (ES) č. 450/2003, je uvedený v prílohe IV tohto nariadenia.
Článok 6
Odchýlka
Odchýlky od ustanovení článku 1 ods. 2 prijaté na základe článku 9 ods. 2 nariadenia (ES) č. 450/2003 sú uvedené v prílohe V tohto nariadenia.
Článok 7
Nadobudnutie účinnosti
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 7. júla 2003

Labels: 4
19
9
12
15